Glukagónu podobný peptid 2

Glukagónu podobný peptid 2 (GLP-2, ang. glucagone like peptide 2) je 33 aminokyselinový  peptidový intestinotropický hormón gastrointestinálneho traktu produkovaný L bunkami tenkého čreva, ktorý vzniká proteolýzou proglukagónu súčasne s glukagónu podobným peptidom 1 (GLP-1), pričom však nevzniká glukagón. GLP-2 tlmí tvorbu kyseliny chlorovodíkovej, znižuje pohyblivosť žalúdka a ovplyvňuje vstrebávanie živín tak, že zvyšuje aktivitu glukózových transportérov v tenkom čreve. GLP-2 stimuluje proliferáciu a inhibuje apoptózu epitelových buniek v tenkom a hrubom čreve. Tento účinok GLP-2 bol objavený u pacientov s tumorom, ktorý secernoval glukagón (glukagonóm) a jemu príbuzné hormóny, čo vyvolalo črevnú hyperplázi: po aplikácii GLP-2 u myší vzrástla výška klkov, celková hmotnosť tenkého čreva a jeho dĺžka.

Glukagónu podobný peptid 2 sa tvorí aj v nervovej sústave: len v nucleus solitarius a dorzálnej a ventrálnej časti retikulárneho jadra, kde vzniká  podobným procesom ako v čreve, i.e. proteolýzou proglukagónu. GLP-2 je neurotransmiter so silným vplyvom na príjem potravy, pričom neznižje príjem tekutín (na rozdiel od GLP-1). 

Receptory pre glukagónu podobný peptid 2 (GLP-2R) sú exprimované v kompaktnej časti dorzomediálneho jadra, kde sa našla mRNA receptora pre glukagónu podobný peptid 2 a imunoreaktivita voči receptoru pre glukagónu podobný peptid 2. GLP-2R sú necitlivé na prítomnosť GLP-1 a GLP-2 na neviaže na receptor pre glukagónu podobný peptid 1 (GLP-1R). GLP-2R je receptor spriahnutý s G proteínom, čo vedie na zvýšenú aktivitu adenylátcyklázy a zvýšenú hladinu cAMP v cytozole.

GLP-2 je podobne ako GLP-1 vylučovaný do krvného obehu ako odpoveď na príjem potravy, je štiepený dipeptidylpeptidázou 4 (DPP-4) a je vylučovaný obličkami, kde podlieha glomerulárnej filtrácii.

 Formy GLP-2 
Boli identifikované tri formy GLP-2, ktoré sa líšia počtom aminokyselín a ich účinkom: GLP-2(1-33), ktorý je aktívny a má 33 aminokyselín, GLP-2(3-33), ktorý je neaktívnym produktom hydrolýzy dipeptidylpeptidázou 4, a treťou formou je hlavný proglukagónový fragment (MPGF, ang. major proglucagon fragment). Podobne, ako GLP-1, má aj GLP-52 druhú aminokyselin alanín, preto boli pripravené syntetické formy GLP-2, ktoré sú odolné voči pôsobeniu DPP-4: náhrada alanínu glycínom za tvorby syntetickej formy  [Gly2]-GLP-2, ktorý je nielen stabilnejší voči pôsobeniu DPP-4, ale má aj vyššiu potenciu ako materský peptid GLP-2(1-33).

 Sekrécia GLP-2 
Bolo ukázané, že v skupine troch izokalorických jedál, stimuluje vylučovanie GLP-2(1-33) len jedlo odobatené o lipidy alebo sacharidy; na proteíny bohaté jedlo nestimuluje sekréciu GLP-2(1-33). Po jedle bohatom na lipidy alebo sacharidy dochádza ku dvojnásobnému až päťnásobnému zvýšeniu hladiny GLP-2 v krvi.

Sekrécia GLP-2 prebieha v dvoch fázach, pík prvej fázy nastáva už o 10 minút po prehltnutí potravy, čo má na starosti nervový systém, ktorý pomocou n. vagus spustí uvoľňovanie GLP-2 a príbuzných lipidov. Druhá fáza prebieha priamym stimulom tráviaceho traktu potravou, a to tak, že pohyb ilea, kde sa nechádza potrava, stimuluje L bunky v jejune.

 Referencie 

 Pozri aj 
 Glukagónu podobný peptid 1
 Dipeptidylpeptidáza 4
 Inkretín

Kategória:Peptidické hormóny